IZVEDBENI SKLEP KOMISIJE (EU) 2019/1942

z dne 22. novembra 2019

o neodobritvi karbendazima kot obstoječe aktivne snovi za uporabo v biocidnih proizvodih 9. vrste proizvodov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 89(1) Uredbe,

ob upoštevanju naslednjega:

(1) Delegirana uredba Komisije (EU) št. 1062/2014 (2) določa seznam obstoječih aktivnih snovi, ki jih je treba oceniti zaradi njihove morebitne odobritve za uporabo v biocidnih proizvodih. Navedeni seznam vključuje karbendazim (št. ES: 234‐232‐0; št. CAS 10605‐21‐7).

(2) Karbendazim je bil ocenjen za uporabo v biocidnih proizvodih 9. vrste proizvodov (pripravki za zaščito vlaken, usnja, gume in polimeriziranih materialov), kot je opredeljena v Prilogi V k Direktivi 98/8/ES Evropskega parlamenta in Sveta (3), ki ustreza 9. vrsti proizvodov, kot je opredeljena v Prilogi V k Uredbi (EU) št. 528/2012.

(3) Pristojni ocenjevalni organ Nemčije je Komisiji 2. avgusta 2013 predložil poročilo o oceni skupaj s svojimi ugotovitvami.

(4) V skladu s členom 7(2) Delegirane uredbe (EU) št. 1062/2014 je Odbor za biocidne pripravke 27. februarja 2019 sprejel mnenje Evropske agencije za kemikalije (4), ob upoštevanju ugotovitev pristojnega ocenjevalnega organa.

(5) V skladu z navedenim mnenjem je razvidno, da za biocidne proizvode 9. vrste proizvodov, ki vsebujejo karbendazim, ni mogoče pričakovati, da izpolnjujejo merila iz člena 19(1)(b) Uredbe (EU) št. 528/2012, ker so bila v ocenjenih okoljskih scenarijih ugotovljena nesprejemljiva tveganja za okolje in ni bilo mogoče ugotoviti varne uporabe.

(6) Ob upoštevanju mnenja Evropske agencije za kemikalije karbendazima ni primerno odobriti za uporabo v biocidnih proizvodih 9. vrste proizvodov, ker pogoji iz člena 4(1) Uredbe (EU) št. 528/2012 niso izpolnjeni.

(7) Ukrepi iz tega sklepa so v skladu z mnenjem Stalnega odbora za biocidne pripravke –

SPREJELA NASLEDNJI SKLEP:

Člen 1 Karbendazim (št. ES: 234‐232‐0; št. CAS: 10605‐21‐7) se ne odobri kot aktivna snov za uporabo v biocidnih proizvodih 9. vrste proizvodov.

Člen 2 Ta sklep začne veljati dvajseti dan po objavi v Uradnem listu Evropske unije.

V Bruslju, 22. novembra 2019 Za Komisijo Predsednik Jean-Claude JUNCKER

(1) UL L 167, 27.6.2012, str. 1.

(2) Delegirana uredba Komisije (EU) št. 1062/2014 z dne 4. avgusta 2014 o delovnem programu za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012 Evropskega parlamenta in Sveta (UL L 294, 10.10.2014, str. 1).

(3) Direktiva 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (UL L 123, 24.4.1998, str. 1).

(4) Odbor za biocidne pripravke (BPC), Mnenje o vlogi za odobritev aktivne snovi karbendazim, 9. vrsta proizvodov (Biocidal Products Committee (BPC) opinion on the application for approval of the active substance Carbendazim, Product type: 9, ECHA/BPC/218/2019), sprejeto dne 27. februarja 2019.